Ivan Čehok vratio se na političku scenu i time “zapaprio” protukandidatima, uzdanici SDP-a i HNS-a Alenu Kišiću, mladom lavu HDZ-a Damiru Habijanu i reformistici, Čačićevoj učenici, Nataliji Martinčević.

– Ovo je neovisna, građanska, nadstranačka lista. Želimo promijeniti dosadašnji partitokratski i klijentistički način upravljanja i pokazati širinu – rekao je za Večernji list Ivan Čehok nakon jučerašnjeg predstavljanja svoje liste .

Poticaj su mu građani

Čehok je proteklih tjedana i sam nabrijavao atmosferu odbijajući se izjasniti hoće li se kandidirati. Jučer se pojavio s megafonom u rukama i poručio da su mu poticaj za kandidaturu bili građani koji su mu davali veliku podršku u anketama koje su naručivale stranke.

– U proteklih šest godina smo se razjedinili i nestao je poduzetnički duh Varaždina – poručio je Čehok i dodao da će provoditi politiku homogenosti. Ne smatra da će mu tri kaznena postupka koja se vode protiv njega smetati u kampanji i obavljanju dužnosti gradonačelnika u slučaju da pobijedi. Čehok je 2011. podnio ostavku da bi izašao iz istražnog zatvora u kojem je završio zbog opasnosti od utjecaja na svjedoke.

– To je mjera u istražnom postupku koja, kao što i samo ime govori, traje tijekom istrage. To nema veze s kandidaturom – rekao nam je jučer Čehok kad smo ga upitali što će biti s tom mjerom ako ponovno sjedne u gradonačelniku fotelju. To je, dodao je, hipotetsko pitanje. Postoje, napominje, primjeri gradonačelnika koji dobro rade unatoč kaznenim postupcima, pa neće biti izuzetak. Ne zna hoće li ga odlasci na ročišta na Županijski sud u Zagrebu, gdje mu se sudi za zloporabu ovlasti uz optužbe da je oštetio grad za nekoliko desetaka milijuna kuna, ometati u obavljanju posla.

HDZ-ov kandidat za gradonačelnika Damir Habijan ističe da se svatko ima pravo kandidirati, ali i da je to hrabra odluka s obzirom na kaznene postupke jer ne vidi da bi netko u situaciji kao što je Čehok mogao kvalitetno voditi grad. No dodaje da se on drugima neće baviti jer ima svoj program, a i siguran je da građani znaju što im je Čehok ostavio u naslijeđe.

Sličnog je stava i SDP-ov Kišić.

– Varaždin trebamo učiniti ponosnim gradom i vratiti mu ugled koji je narušen zbog afera iz prošlosti, a naš program usmjeren je prema budućnost. Varaždinci i Varaždinke će 21. svibnja dati sud o tome trebamo li se vraćati u prošlost ili ćemo se posvetiti izgradnji vrtića, razvoju obrazovanja, gospodarstva, našim umirovljenicima. To je u mome fokusu – poručio je Kišić.

Neslužbeno se u strankama može čuti da su ulaskom Čehoka u igru dosta zabrinuti jer, kažu, on ima ozbiljne šanse ući u drugi krug, a u SDP-u se tješe da, po anketama, najviše šteti HDZ-u.

>>Čehok piše 'Filozofiju za početnike' i kuha na placu

>>Povratak vojske u gradove smatraju punim pogotkom: 'Vrijeme je da se Pume vrate kući!'​